ΓΡΑΠΤΗ ΕΡΩΤΗΣΗ P-3697/98

υποβολή: Lyndon Harrison (PSE) προς την Επιτροπή

(24 Νοεμβρίου 1998)

Θέμα: Εισαγωγή επικίνδυνων ηλεκτρικών ειδών από την Κίνα

Γνωρίζει η Επιτροπή ότι, παρά τις προσπάθειες που καταβάλλονται από την Λαϊκή Δημοκρατία της Κίνας, πωλούνται στην Ευρώπη επικίνδυνες ηλεκτρικές συσκευές οι οποίες κατασκευάζονται στην Κίνα από απατεώνες; Ειδικότερα, κίνδυνο για τους καταναλωτές καθώς και για την ιδιοκτησία αποτελούν ηλεκτρικοί βραστήρες με πλαστά εξαρτήματα ασφαλείας οι οποίοι πωλούνται εντός της Ευρωπαϊκής Ένωσης.

Θα αναλάβει η Επιτροπή δράση προκειμένου να διασφαλισθεί η σθεναρή εφαρμογή των Οδηγιών της ΕΕ που αφορούν τη Σήμανση και τη Χαμηλή Τάση, έτσι ώστε το πρόβλημα αυτό να εκλείψει αλλά και να σταλεί σαφές μήνυμα στους παραβάτες κινέζους κατασκευαστές καθώς και στους ευρωπαίους εισαγωγείς ότι αυτά τα προϊόντα δεν γίνονται δεκτά στην Ευρώπη;

Επιπλέον, θα αναγνωρίσει η Επιτροπή τις προσπάθειες που καταβάλλονται από την Λαϊκή Δημοκρατία της Κίνας και ειδικότερα από τις επαρχίες GuangDong και ZheJiang για το κλείσιμο των εργοστασίων που κατασκευάζουν αυτά τα επικίνδυνα προϊόντα και την καταστροφή των αποθεμάτων τους και του μηχανικού εξοπλισμού τους;

Απάντηση του κ. Bangemann εξ ονόματος της Επιτροπής

(18 Δεκεμβρίου 1998)

Οι ηλεκτρικοί βραστήρες είναι συσκευές που καλύπτονται από την οδηγία του Συμβουλίου 73/23/EOK της 19ης Φεβρουαρίου 1973 περί προσεγγίσεως των νομοθεσιών των κρατών μελών των αναφερομένων στο ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως(1) (οδηγία χαμηλής τάσης) που αναθέτει στα κράτη μέλη την ευθύνη να εξασφαλίσουν ότι μόνο ασφαλή ηλεκτρικά προϊόντα διατίθενται στην αγορά.

Ως μέσο βελτίωσης της ορθής, ομοιόμορφης εφαρμογής της οδηγίας χαμηλής τάσης, και με σκοπό την προστασία του συστήματος επισήμανσης CE, η Επιτροπή έχει θέσει σε λειτουργία μηχανισμούς για τον συντονισμό των αρχών επιτήρησης της αγοράς εντός της Κοινότητας.

Ειδικότερα, έχει συσταθεί ομάδα εργασίας για τη διοικητική συνεργασία στον τομέα της ηλεκτρικής ασφάλειας. Κύριος στόχος της είναι να διευκολύνει την ανταλλαγή πληροφοριών και εμπειρίας μεταξύ των διαφορετικών αρχών και έτσι να υποστηρίξει τον αποδοτικό χειρισμό των μέτρων επιβολής στο πλαίσιο της επιτήρησης της αγοράς. Το ζήτημα των επισφαλών ηλεκτρικών βραστήρων που περιέχουν παραποιημένα συστατικά μέρη συζητήθηκε λεπτομερώς κατά τη διάρκεια των συνεδριάσεων της ομάδας εργασίας για τη διοικητική συνεργασία τον Μάιο του 1998 και τον Νοέμβριο του 1998. Οι εθνικές αρχές κλήθηκαν να εξακολουθήσουν τις κατάλληλες δραστηριότητες επιτήρησης της αγοράς. Η Επιτροπή θα παρακολουθήσει κάθε σχετική εξέλιξη.

Η Επιτροπή γνωρίζει επιπλέον διάφορες περιπτώσεις όπου τα κράτη μέλη έχουν λάβει μέτρα επιβολής κατά επισφαλών προϊόντων στο πλαίσιο της οδηγίας χαμηλής τάσης. Έχει καθιερωθεί και εφαρμόζεται διαδικασία για την ανταλλαγή πληροφοριών μεταξύ κρατών μελών σε τέτοιες περιπτώσεις. Η Επιτροπή εξετάζει αυτήν την περίοδο, μαζί με τα κράτη μέλη, τρόπους περαιτέρω βελτίωσης αυτού του συστήματος και, ειδικότερα, αύξησης της διαφάνειας των πολιτικών επιβολής.

Σχετικά με προσπάθειες που καταβάλλονται από τις κινεζικές αρχές, και ιδίως από τις αρχές των επαρχιών Guangdong και Zheliang, για την πάταξη της χρήσης τέτοιων επισφαλών προϊόντων, η Επιτροπή μελετά το ζήτημα και θα το θέσει κατά τις προσεχείς συζητήσεις στο Πεκίνο.

(1) ΕΕ L 77 της 26.3.1973.